Donald Trump, az Egyesült Államok elnöke felhívta Orbán Viktor magyar miniszterelnököt. A hívás apropója az volt, hogy az új amerikai nagykövet a jövő héten foglalja el budapesti állomáshelyét – mondta az MTI-nek Havasi Bertalan, a miniszterelnök sajtófőnöke.

A tárgyalásról beszámolt Szijjártó Péter külgazdasági és külügyminiszter is, aki elmondta: Trump szerint az új nagykövet, David Cornstein nagyszerű ember, és az érkezése lehetőséget biztosít a kétoldalú kapcsolatok további javítására. Hozzátette, hogy beszéltek a határvédelem fontosságáról és egyetértettek abban is, hogy az az ország, amely nem tudja megvédeni saját határát, az nem ország többé.

Az amerikai elnök biztatta Orbán Viktort, hogy védje erősen a déli határt. Orbán Viktor biztosította az amerikai elnököt, hogy Magyarország elkötelezetten folytatja eddigi migrációs politikáját, és megvédi Magyarország határait. Orbán Viktor kiemelte: Magyarország számára fontos, hogy az EU visszanyerje versenyképességét, ugyanis a magyar kivitel kis híján nyolcvan százaléka az EU tagországaiba irányul – mondta el Szijjártó Péter.